Lesersbrief: Die leer van transformasieHügo Krüger. Foto: Verskaf. Hügo Krüger van Frankryk skryf: Die Amerikaanse skrywer Thomas Sowell het in sy boek Intelectuals and Race ŉ baie goeie verwantskap getrek tussen die tendense van die destydse eugenetici aan die begin van die vorige eeu en vandag se multikulturaliste in onder meer Amerika. Hy lig uit dat sterk idees verantwoordelik was vir die onderdrukking van swart mense in Amerika, die Jode in Europa en ander groepe elders. Nou ja, Suid-Afrika is natuurlik nie afgesonder van dié verskynsels nie. Vandag kan jy met uitsondering géén intellektueel by ŉ Suid-Afrikaanse instelling kry wat nié transformasie probeer goedpraat nie. Dit sluit grondwetkenners, joernaliste en professore in. Diegene wat kritiseer word uit die samelewing verwerp en kry nie naastenby genoeg publisiteit in die media nie. Inteendeel – dit wil voorkom asof transformasie eintlik ŉ beleid is wat intellektueel geskape is, net soos die eugenetiese ideologie voor 1945, of die kulturele rassisme in Suid-Afrika tydens die tweede kryg en 1994. Laat ons nie vergeet dat Madison Grant se boek The Passing of the Great Race die enigste Engelse boek in Hitler se besit was nie, of dat Verwoerd in ŉ stadium as ŉ groot denker beskou is nie. Vandag word hulle idees, met reg, as rassisties of agterlik beskou – maar dit met groot ironie. Ons aanvaar dit moeilik, maar politici was nog altyd produkte van die ideologiese tydsgees waarin hulle leef. Die werk van die intellektuele was nog altyd om hul instellings se beleide te regverdig en só word industrieë vir hul idees uitgebrei. Transformasie is in hierdie geval geen uitsondering nie. In Suid-Afrika word morele argumente, onder meer die regstelling van apartheid, gebruik om die ANC se transformasiebeleid te regverdig, en die DA het ook onlangs op hierdie perdjie begin klouter. Die grondwet word aangehaal asof dit ŉ ad infinitum-bron van moraliteit is en die joernaliste gaan krap in die verlede om die huidige bestel aan te moedig. Nogeens word wit skuld bevorder in die bemarking van idees, en dubbele standaarde maar net aanvaar. Stilbly is mos maklik! Die transformasiemark word verder verskerp deur enige meningsverskil te verontmenslik. Dit is reeds heilig verklaar. Is dit nie nou ironies nie, aangesien skole nie meer slegs een godsdiens mag bevorder nie? Transformasie vereis geen bewyse nie omdat dit ŉ staatsgeloof geword het, en die skole en universiteite dien as niks meer as indoktrinasiesentrums nie. Natuurlik is hierdie fariseërs en skrifgeleerdes altyd vrygestel van die kritiek wat hulle vir die ongetransformeerdes gee, want dis hulle wat mos bekwaam genoeg is om vir ons ou oningeligtes voor te skryf wat en hoe ons mag dink. Die hartseer is natuurlik dat alle ideologiese doktrines almal deur realiteite vernietig word en dat samelewings vir jare daarna nog skade kan lei. Die eugeniste se rasegtheid is deur die Tweede Wêreldoorlog verwerp, die kommuniste deur hul armoede en massamoorde, en die rassisme van apartheid het Afrikanerseuns deur ŉ bosoorlog saam met hom gevat. Dit laat ’n mens wonder watter offergawe ons nie nóg vir transformasie sal gee nie?